Fid-dawl tal-imxija tal-COVID-19 Transport Malta, wara diskussjonijiet mal-Awtoritajiet tas-Saħħa u l-Assoċjazzjoni tal-Għalliema tas-Sewqan, qablet li minkejja li l-lezzjonijiet tat-tagħlim tas-sewqan se jkomplu xorta waħda, ser iddaħħal numru ta' miżuri sabiex jonqos ir-riskju tat-tixrid. Huwa għalhekk li bi qbil mal-istess għalliema tas-sewqan: – L-għalliema m'għandux ikollhom aktar minn persuna oħra fil-vettura. – Is-sedil tal-vettura jrid ikun miksi bil-ġilda jew inkella bir-rexine, sabiex kull tip ta' qtar jibqa' fuq il-wiċċ tas-sedil. – L-għalliema għandhom jiddisinfettaw is-sedil, l-istering u d-dashboard wara li kull student jispiċċa l-lezzjoni. – It-twieqi tal-vettura għandhom ikunu, tal-inqas, parzjalment miftuħa sabiex ikun hemm ventilazzjoni adekwata. Transport Malta se tkun qiegħda testendi wkoll is-sospenjoni tat-testijiet tal-prattika u tat-teorija b'mod indefinit sakemm issir notifika uffiċjali oħra.